ກາຕາເພີ່ມມາຣົກໃນລາຍຊື່ ເຂົ້າປະເທດໂດຍບໍ່ຕ້ອງຂໍວີຊາ
ໃນວັນທີ 7 ກັນຍານີ້, ສື່ທາງການມາຣົກລາຍງານວ່າ: ທາງການກາຕາໄດ້ເພີ່ມມາຣົກໃນລາຍຊື່ປະເທດທີ່ພົນລະເມືອງບໍ່ຕ້ອງຂໍວີຊາກ່ອນເດີນທາງເຂົ້າກາຕາ.
ກາຕາ ເຊິ່ງໄດ້ຮັບຜົນກະທົບຈາກການຂວ້ຳບາດ ດ້ວຍການປິດລ້ອມທັງທາງບົກ ແລະ ທາງອາກາດຈາກກຸ່ມປະເທດມະຫາອຳນາດເພື່ອນບ້ານ ເລີ່ມໃຊ້ແຜນໃຫ້ວີຊາຟຼີສຳລັບພົນລະເມືອງ 80 ປະເທດ ໃນຕົ້ນເດືອນສິງຫາຜ່ານມາ ເພື່ອກະຕຸ້ນການຄົມມະນາຄົມ ແລະ ການທ່ອງທ່ຽວ. ສຳນັກຂ່າວແມດຂອງທາງການມາຣົກລາຍງານໃນວັນດຽວກັນວ່າ: ທ່ານ ເຊກ ອັບດຸນລາ ບິນ ນາສເຊີ ອັດທານີ ນາຍົກລັດຖະມົນຕີກາຕາ ເຊິ່ງໄດ້ພົບກັບຄະນະຜູ້ແທນຈາກມາຣົກ ຢູ່ນະຄອນຫຼວງໂດຮາ ໃນວັນທີ 5 ກັນຍາ ປະກາດວ່າ: ກາຕາອະນຸມັດໃຫ້ພົນລະເມືອງມາຣົກເຂົ້າປະເທດໂດຍບໍ່ຕ້ອງຂໍວີຊາກ່ອນແລ້ວ. ມາຣົກ ແລະ ລີບັງ ເປັນສອງປະເທດໃນກຸ່ມອາຣັບທີ່ໄດ້ປະໂຫຍດຈາກນະໂຍບາຍໃຫ້ວີຊາຟຼີ, ຂະນະທີ່ອາຣັບບີ ຊາອຸດິດ, ສະຫະນະຄອນ ອາເມຣັດ ອາຣັບ, ເອຢິບ ແລະ ບາເຣນ ຕັດການພົວພັນກັບກາຕາມາແຕ່ເດືອນມິຖຸນາ ໂດຍກ່າວຫາວ່າ: ໃຫ້ເງິນສະໜັບສະໜູນກຸ່ມຕິດອາວຸດ ແລະ ມີການພົວພັນໃກ້ຊິດກັບອີຣານ ເຊິ່ງເປັນສັດຕູຂອງອາຣັບບີ ຊາອຸດິດ ຫຼາຍເກີນໄປ.